«13»-р зыхуэугъурлахэр
ХХIII ЩIымахуэ Олимп джэгухэм и къыкIэлъыкIуэ махуитIым Урысейм щыщ атлетхэм жэз меда-лу 3 къыщахьащ. Абы щыгъуэми официальнэу щымыт гуп зэпеуэм ди къэралым икIахэр къыщекIуэтэхащ.
Крушельницкий Александррэ Брызгаловэ Анастасиерэ «13» бжыгъэр куэдым фIыуэ ялъагъуркъым, ар мыугъурлыуэ къалъытэри. АрщхьэкIэ зэщхьэгъусэхэу Крушельницкий Александррэ Брызгаловэ Анастасиерэ апхуэдэу яхужыIэнукъым. Уеблэмэ, абыхэм я дежкIэ а бжыгъэр насып къахуэзыхьщ. Япэрауэ, Анастасие къыщалъхуар мазаем и 13-ращ. ЕтIуанэрауэ, ахэр щызэрышар мэкъуауэгъуэм и 13-ращ. Ещанэрауэ, гъубж кIуам и пщэдджыжьым Крушельницкэмрэ Брызгаловэмрэ Олимп джэгухэм кёрлингымкIэ и зэпеуэм медал-хэр щызыIэрагъэхьащ, зэи къэмыхъуауэ, ди къэралым икIахэм ящыщу япэ дыдэу. Апхуэдэу Iэтауэ гъэлъэпIа хъуащ Анастасие къыщалъхуа махуэр. Ар Iуэху тынштэкъым, сыхьэт пщыкIутI ипэкIэ финалым кIуэн папщIэ зэпеуэм Швейцарием икIахэм къызэрыхагъэщIам я гур хуабжьу зэрыхигъэщIар къэплъытэмэ.
Пхёнчхан иджыпсту щекIуэкI Олимпиадэр Урысей Федерацэм икIахэм я дежкIэ хьэлъэщ, ихъуреягъкIэ нэмыплъ зэрыщагъуэтым къыхэкIыу. АрщхьэкIэ, зэрыжаIэщи, мылIэр лIы хъунущ. Ди щIалэхэмрэ хъыджэбзхэмрэ я къару псори халъхьэ зыщыщ къэралым и щIыхьыр яIэтыжын папщIэ икIи хъарзынэу абыхэм ар къохъу-лIэ. Спортсмен нэхъ лъэщхэм Корее Ипщэм кIуэну Iэмал ямыгъуэтами, щIалэгъуалэр лъэ быдэкIэ мэув. АбыкIэ щапхъэщ мазаем и 13-м зэхэта лыжэкIэ къызэдэжэнымкIэ зэпеуэхэм жэз медалхэр щызыIэрызыгъэхьахэу Белоруковэ Юлиерэ Большунов Александррэ. Норвегием, Швецием, Финляндием я лыжник абрагъуэхэм жыжьэу япэмылъэщыну зыкъомым къалъыта щхьэкIэ, я хьэрхуэрэгъу куэд ди хэкуэгъухэм къызэранэкIащ икIи жэз медалхэр къалэжьащ. Абы щыгъуэми Белоруковэри Большуноври ХХIII ЩIымахуэ Олимп джэгухэм ипэ къихуэу сымэджащ, зым и пэр къутауэ, адрейм и тэмакъыр узу. Арати, я хьэрхуэрэгъухэм зэхьэзэхуэм зыщыхуагъэхьэзырым езыхэр зэлIэлIар я узыншагъэр зэрызэфIагъэувэжынырщ. Зэрынэрылъагъущи, хъарзынэу къайхъулIащ. УегъэгуфIэ зэфIэкI лъагэ зиIэ спортсменхэр Урысей Федерацэм къызэрыщIэхъуэм.
Белоруковэ Юлиерэ Большунов Александррэ
Дэтхэнэ зы Олимпиадэ хужьми нэхъыщхьэу къыщалъытэ хоккеймкIэ цIыхухъухэм я зэхьэзэхуэр. Абы щытекIуар псоми ефIэкIауэ ябж. Канадэмрэ США-мрэ зэгъусэу ирагъэкIуэкI Лъэпкъ Хоккей Лигэм и зэпеуэр Пхёнчхан щыщIэзыдза Олимп джэгухэм щхьэкIэ зэпагъэун ядакъым икIи абы и зэранкIэ, ди жагъуэ зэрыхъущи, дунейм и хоккеист нэхъ лъэщ дыдэхэр Корее Ипщэм кIуэфакъым. Апхуэ-дэу щыт пэтми а спорт лIэужьыгъуэм кIэлъыплъхэр адрейхэм бжыгъэ куэдкIэ йофIэкI.
ХоккеймкIэ зэхьэзэхуэм щытекIуэну нэхъ зыхуагъэфащэхэм ящыщ зыщ Урысейм икIахэр. АрщхьэкIэ, дыгъуасэ абыхэм япэ зэIущIэр зыхэт гупым щрагъэкIуэкIати Словакием и хоккеистхэм 3:2-уэ къыхагъэщIащ. Япэ лъэбакъуэр угъурлы хъуакъым икIи зыщыдгъэгъупщэнкъым кIуэ пэтми адэкIэ нэхъ гугъужу зэрыщытынур.
Ди цIыхубзхэри хуэмыхуащ. Ахэр япэщIыкIэ Канадэм, къыкIэлъыкIуэу США-м я хоккей командэхэм бжыгъэ зэщхькIэ, 0:5-уэ, къыхагъэщIащ икIи адэкIэ зыщыгугъыщэн щыIэу къыщIэкIынукъым.
Официальнэу щымыт гуп зэпеуэм бжьыпэр зэрыщиIыгъщ Германием. Хьэлэмэтращи, нэмыцэхэм я дыщэ медалхэм и ныкъуэр къахуэзыхьар лыжэкIэ щызэдэжэхэм Пхёнчхан щэнейрэ щытекIуа Дальмайер Лаурэщ. Ар Корее Ипщэм Олимп чемпион щэ щыхъуакIэщ, зэпеуэхэр иухыным иджыри куэд иIэж пэтми.
ХХIII ЩIымахуэ Олимп джэгухэм къыщахьа медалхэм я куэдагъымкIэ пашэныгъэр зыIыгъа Норвегием дыгъуасэ лъэщIыхьащ Голландиер. Абыхэм гъунэгъу дыдэ зыхуащIащ Германиемрэ Канадэмрэ.
Нобэр къыздэсым псори зэхэту къэрал 19-м Пхёнчхан медаль зэмылIэужьыгъуэхэр щызыIэрагъэхьащ.
Жыласэ Заурбэч.
